
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 
ՀԱՇՎԵՔՆՆԻՉ ՊԱԼԱՏ

Ո Ր Ո Շ ՈՒ Մ

2022 թվականի հուլիսի  27-ի թիվ 163-Լ


ՀԱՇՎԵՔՆՆԻՉ ՊԱԼԱՏԻ ԳՈՐԾԱՎԱՐՈՒԹՅԱՆ ԿԱՐԳԸ ՀԱՍՏԱՏԵԼՈՒ ԵՎ ՀԱՇՎԵՔՆՆԻՉ ՊԱԼԱՏԻ 2019 ԹՎԱԿԱՆԻ ԱՊՐԻԼԻ 30-Ի N 10/1 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ


Ղեկավարվելով «Հաշվեքննիչ պալատի մասին» օրենքի 16-րդ հոդվածի 9-րդ մասի 9-րդ կետով և «Նորմատիվ իրավական ակտերի մասին» օրենքի 37-րդ հոդվածի 1-ին մասով՝ Հաշվեքննիչ պալատը.

Ո Ր Ո Շ ՈՒ Մ  Է՝

1. Հաստատել Հաշվեքննիչ պալատի գործավարության կարգը՝ համաձայն հավելվածի:
1. Ուժը կորցրած ճանաչել Հաշվեքննիչ պալատի 2019 թվականի ապրիլի 30-ի «Հայաստանի Հանրապետության հաշվեքննիչ պալատի գործավարության կարգը հաստատելու մասին» N 10/1 որոշումը:

	

         ՀԱՇՎԵՔՆՆԻՉ ՊԱԼԱՏԻ
                  ՆԱԽԱԳԱՀ						ԱՏՈՄ ՋԱՆՋՈՒՂԱԶՅԱՆ



Հավելված
Հաշվեքննիչ պալատի 2022 թվականի
 հուլիսի 27-ի N 163-Լ որոշման

ՀԱՇՎԵՔՆՆԻՉ ՊԱԼԱՏԻ  ԳՈՐԾԱՎԱՐՈՒԹՅԱՆ

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն գործավարության կարգով սահմանվում է Հաշվեքննիչ պալատի (այսուհետ՝ Պալատ) գործավարության կազմակերպման և իրականացման կարգը (այսուհետ` կարգ) և դրա հետ կապված այլ հարաբերություններ:
2. Պալատի գործավարությունը կազմակերպում և իրականացնում է փաստաթղթաշրջանառության կազմակերպման և իրականացման համար պատասխանատու ստորաբաժանումը (այսուհետ` Վարչություն), Պալատում գործող «Mulberry» էլեկտրոնային փաստաթղթաշարժի համակարգի (այսուհետ՝ Համակարգ) միջոցով:
3. Փաստաթղթաշրջանառության իրականացումը Համակարգով անհնար լինելու դեպքում՝ այն իրականացվում է թղթային տարբերակով: Համակարգով փաստաթղթաշրջանառության իրականացմանը խոչընդոտող հանգամանքները վերանալուց հետո՝ 3 աշխատանքային օրվա ընթացքում, ըստ անհրաժեշտության աշխատակիցը Համակարգով զեկուցագրեր է ներկայացնում իր անմիջական ղեկավարին՝ իր կողմից կատարված՝ Համակարգով չհաշվառված աշխատանքների մասին՝ առանձին ըստ գործառույթների: Անմիջական ղեկավարը Համակարգով գնահատական է տալիս կատարված յուրաքանչյուր գործառույթի համար։
4. Գաղտնի գործավարությունն իրականացվում է` ոլորտը կարգավորող օրենսդրությամբ սահմանված կարգով:
5. Պալատում արգելվում է առանց գրանցման փաստաթղթաշրջանառության իրականացումը։
6. Վավեր էլեկտրոնային ստորագրությամբ փաստաթուղթը հավասարազոր է թղթային տարբերակին:
7. Սույն կարգի իմաստով՝
1) աշխատակից են հանդիսանում Պալատի հաստիքացուցակում ներառված պաշտոն զբաղեցնող յուրաքանչյուր պաշտոնատար անձ, ինչպես նաև փորձագետները և մասնագետները․
2) համակարգող է հանդիսանում Պալատի նախագահը, Պալատի անդամը և Գլխավոր քարտուղարը՝ յուրաքանչյուրն իրեն վերապահված ստորաբաժանման աշխատանքների համակարգման մասով.
3) հասցեատեր է համարվում այն պաշտոնատար անձը, որին մակագրվել է մտից փաստաթուղթը կամ որին ուղղված է ներքին փաստաթուղթը.
4) հանձնարարական է համարվում, փաստաթղթի պահանջի կատարումն ապահովելու կամ որևէ գործողություն կատարելու պահանջի նպատակով՝ համապատասխան լիազորությամբ օժտված պաշտոնատար անձի կողմից Համակարգի միջոցով կատարված մակագրությունը:
8. Աշխատանքի նկարագրությունից բխող՝ փաստաթղթաշրջանառությանը մասնակցություն ունենալու անհրաժեշտություն ունեցող Պալատի աշխատակցին տրվում է Համակարգի օգտատիրոջ մուտքանուն և գաղտնաբառ։ Յուրաքանչյուր օգտատիրոջ վերագրվում է իր պաշտոնի դիրքին, լիազորություններին և պարտականություններին համապատասխան Համակարգի հասանելիություն։ Ստացված գաղտնաբառի միջոցով առաջին անգամ Համակարգ մուտք գործելուց հետո, աշխատակիցը պարտավոր է փոխել դա։
9. Աշխատակցի բացակայության ժամանակահատվածում ոչ ոք իրավունք չունի մուտք գործել Համակարգ տվյալ աշխատակցի օգտատիրոջ տվյալներով: Աշխատակիցն իրավունք չունի փոխանցել մեկ այլ անձի Համակարգի՝ իր օգտատիրոջ մուտքանունը և գաղտնաբառը։ 
10. Համակարգում յուրաքանչյուր ստորաբաժանում և ստորաբաժանման կազմում չներառված աշխատակից ստանում է իր թվային արտահայտություն ունեցող պայմանանիշը, որը արտացոլվում է միավորի կողմից կազմվող փաստաթղթի համարում։
11. Համակարգի «Անձնական դրվածքներ» բաժնում  յուրաքանչյուրը լրացնում է իր տվյալները, ընդ որում պարտադիր լրացման ենթակա են՝ «Նկար», «Անուն», «Ազգանուն», «Սենյակ», «Հեռախոս» և «Ներքին» դաշտերը։
12. Աշխատակիցների արձակուրդ գնալու, գործուղման մեկնելու կամ այլ պատճառներով բացակայելու դեպքում տվյալ աշխատակիցը Համակարգի «Դրվածքներ» բաժնում ամրագրում է իր բացակայությունը։ Աշխատակցին փոխարինողի վերաբերյալ Համակարգում համապատասխան տվյալների ներմուծումը կատարում է անձնակազմի կառավարման գործառույթների համար պատասխանատու ստորաբաժանումը, հիմք ընդունելով՝ տվյալ աշխատակցի արձակուրդ մեկնելու, գործուղման մեկնելու կամ այլ պատճառներով բացակայելու մասին անհատական իրավական ակտը կամ բացակայությունը հիմնավորող՝ օրենսդրությամբ սահմանված այլ փաստաթուղթ ներկայացված լինելու դեպքում, իրավասու պաշտոնատար անձից ստացված գրավոր տեղեկատվությունը։ Բացակայելու դեպքում աշխատակիցն Համակարգում չավարտված՝ իր տնօրինության տակ գտնվող փաստաթղթերը հանձնում է իր անմիջական ղեկավարին կամ իրեն փոխարինողին:
13. Կառուցվածքային ստորաբաժանումում գործավարության կազմակերպման և վարման համար պատասխանատու է կառուցվածքային ստորաբաժանման ղեկավարը: Հանձնարարականների կատարման ժամկետների ու որակի համար պատասխանատվություն է կրում կառուցվածքային ստորաբաժանման ղեկավարը և այդ հանձնարարականը կատարող սահմանված աշխատակիցը։
14. Պալատում Համակարգով մտից գրությունների կապակցությամբ տրված հանձնարարականների կատարման ժամկետների նկատմամբ հսկողությունն իրականացնում է Վարչությունը՝ մշտադիտարկելով դրանց կատարման ընթացքը, ըստ անհրաժեշտության գլխավոր քարտուղարին ներկայացնելով՝ ժամկետանց հանձնարարականների ցանկը, ինչպես նաև առավել հաճախ հանձնարարականների կատարման ժամկետը խախտող ստորաբաժանումների/պաշտոնյաների վիճակագրությունը և ուշացումների պատճառների վերլուծությունը։
15. Պալատում օգտագործվում են աշխատակիցներին տրված աշխատանքային էլեկտրոնային փոստի հասցեները, որոնք ինքնաշխատ եղանակով կցված են Համակարգին և կարող են օգտագործվել միայն աշխատանքային նամակագրության նպատակով։ Էլեկտրոնային փոստի հասցեները ստեղծվում են անուն․ազգանուն@armsai.am ձևաչափով, եթե աշխատակիցների համապատասխան տվյալները չեն կրկնվում։ Կրկնվելու դեպքում սահմանված ձևաչափից շեղումը համաձայնեցվում է գլխավոր քարտուղարի հետ։ Էլեկտրոնային փոստից բացի Պալատում կարող են օգտագործվել հաղորդակցման և միաժամանակյա համատեղ աշխատանքի կազմակերպման ժամանակակից էլեկտրոնային գործիքներ (ամպային տիրույթներ, նախագծերի կառավարման համակարգեր և այլն)։

2. ՄՏԻՑ ՓԱՍՏԱԹՂԹԵՐԻ ԳՐԱՆՑՈՒՄԸ ԵՎ ՇՐՋԱՆԱՌՈՒԹՅՈՒՆԸ

16. Պալատում մտից փաստաթուղթ, բացառությամբ օրենքով պահպանվող գաղտնիք պարունակող փաստաթղթերի, գրանցելու իրավունք ունի միայն Վարչության աշխատակիցը։ Յուրաքանչյուր նոր մտից փաստաթուղթը կից նյութերով /առկայության դեպքում/ գրանցվում է, լրացնելով Համակարգի կողմից  պահանջվող տվյալները: Մտից փաստաթղթերի վերնագրերը պետք է արտահայտեն գրության համառոտ բովանդակությունը և դրա առանձնահատկությունները՝ այն տրամաբանությամբ, որ ապահովվի փաստաթղթի որոնման հնարավորությունը Համակարգի որոնողական գործիքի միջոցով։
17. Թղթային տարբերակով ստացված փաստաթղթերը բացվում և ուսումնասիրվում են Վարչությունում (բացառությամբ սույն կարգի 22-րդ կետով սահմանված դեպքերի): Թղթային տարբերակով ստացված գրության վրա դրվում է Վարչության մուտքի դրոշմակնիքը և պատկերամուտով անցկացնելուց հետո մուտքագրվում է Համակարգ։ Թղթային տարբերակով ստացված գրության վրա գրված մուտքի համարը պետք է համապատասխանի Համակարգի կողմից տրված մտից համարին:
18. Վարչության աշխատակիցը թղթակցության ծրարը բացելիս պարտավոր է ստուգել դրանում փաստաթղթերի առկայությունը (ներառյալ առդիրները), համեմատել փաստաթղթերի գրանցման համարները ծրարի վրա նշվածների հետ: Էլեկտրոնային փաստաթղթեր ստանալու դեպքում ստուգվում է նիշքերի պարունակությունը:
19. Եթե ծրարում հայտնաբերվում են սխալմամբ դրված /կցված/ փաստաթղթեր, դրանք ուղարկվում են ըստ պատկանելության նոր ծրարով, փաստաթղթերին կցելով այն ծրարը, որով դրանք ստացվել են: Համակարգով ստացված մտից գրության Էլեկտրոնային ստորագրության անվավերության և այլ անճշտությունների դեպքում Վարչությունը հարցը քննարկելով Գլխավոր քարտուղարի հետ չեղարկում է այն` ուղարկող մարմնին տեղյակ  պահելով տվյալ փաստաթղթի չեղարկման մասին։
20. Մտից փաստաթուղթը գրանցելիս Վարչության աշխատակիցն այն առնչում է /կապակցում է/ Համակարգի համապատասխան փաստաթղթին (առկայության դեպքում)։ Կատարող ստորաբաժանումը կարող է Վարչությանը միջնորդություն ներկայացնել տվյալ մտից փաստաթուղթն այլ մտից փաստաթղթի կցելու համար։
21. Փաստաթղթերը մուտքագրելուց հետո դրանք՝ Վարչության պետի միջոցով, ուղարկվում են համապատասխան հասցեատերերին: Պալատի նախագահի հանձնարարությամբ մտից փաստաթղթերը կարող են փոխանցվել գլխավոր քարտուղարի կամ Վարչության պետի կողմից, համապատասխանաբար՝ «Պալատի նախագահի առաջարկությամբ, խնդրում եմ ․․․․» կամ «Պալատի նախագահի հանձնարարությամբ, խնդրում եմ  ․․․․» գրառումներով։
22. «Անձամբ» մակագրությամբ ծրարների դեպքում, համապատասխան գրանցամատյանում նշվում է միայն ստացման ամսաթիվը, ժամը և ուղարկողի տվյալները։ «Անձամբ» մակագրությամբ ծրարները չեն բացվում և փակ վիճակում հանձնվում են հասցեատիրոջը:
23. Համակարգով մտից փաստաթղթի համար տրվելիք հանձնարարականի կատարման ժամկետն ամրագրվում է Վարչությունում փաստաթուղթը գրանցելիս՝ համաձայն Հայաստանի Հանրապետության օրենսդրությամբ կամ փաստաթղթում սահմանված ժամկետների: Ժամկետն ամրագրելիս Վարչությունը պետք է հաշվի առնի մտից փաստաթղթի բովանդակությունից բխող կատարվելիք աշխատանքի ծավալը և կատարման համար պահանջվող ողջամիտ ժամկետը: Այն դեպքերում, երբ ժամկետի գնահատականը տրվել է Վարչության կողմից, հասցեատիրոջ հիմնավոր առաջարկով ժամկետը կարող է վերանայվել և հետագայում կիրառվել նույնատիպ ծավալի աշխատանքի համար։ Բոլոր մտից գրություններին Վարչության կողմից պետք է ժամկետ վերագրվի։ Սահմանված ժամկետը վերաբերում է 1-ին կատարողին, ով իրականացնում է հավաքը:
24. Հասցեատերը փաստաթուղթը համապատասխան մակագրությամբ ուղարկում է կատարողին՝ սահմանելով կատարման նոր՝ ավելի կարճ ժամկետ կամ անփոփոխ թողնելով Վարչության կողմից սահմանված ժամկետը:
25. Փաստաթղթերը ստորաբաժանումներին տրամադրվում են միայն էլեկտրոնային տարբերակով, իսկ թղթային տարբերակները /եթե փաստաթղթերը ստացվել են թղթային տարբերակով/ պահպանվում են Վարչությունում:
26. Մուտքագրված փաստաթղթերի առդիր հանդիսացող այն նյութերը, որոնք հնարավոր չէ մուտքագրել Համակարգ, համապատասխան կրիչով փոխանցվում են կատարողին /կատարողներին/` գրանցամատյաններում ստորագրմամբ։
27. Հասցեատերը ստացված փաստաթուղթը Համակարգով, համապատասխան հանձնարարականով, փոխանցում է կատարողին, անհրաժեշտության դեպքում նշանակելով նաև 2-րդ կատարող /կատարողներ/: Հանձնարարականի հավաքն իրականացնում է 1-ին կատարող նշանակված ստորաբաժանումը կամ պաշտոնատար անձը։
28. Համակատարողը /2-րդ կատարողը/, հանձնարարականի վերջնաժամկետից առնվազն երկու աշխատանքային օր առաջ, կարծիքը ներկայացնում է 1-ին կատարողին, եթե հանձնարարականի կատարման համար սահմանված է տասը և ավել աշխատանքային օր։ Տասից պակաս աշխատանքային օր սահմանված ժամկետով հանձնարարականի կատարման համար համակատարողները, հանձնարարականի վերջնաժամկետից ոչ ուշ, քան մեկ աշխատանքային օր առաջ, կարծիքը ներկայացնում են 1-ին կատարողին, իսկ մեկօրյա ժամկետով հանձնարարականների դեպքում՝ նույն օրը։ Ելից փաստաթուղթը՝ ստորագրողին ներկայացվում է վերջնաժամկետից մեկ աշխատանքային օր առաջ, իսկ դրա անհնարինության դեպքում՝ նույն օրը՝ առնվազն երկու ժամ առաջ։
29. Հանձնարարականի 1-ին կատարողն ուսումնասիրելով հանձնարարականը, եթե պարզում է, որ հանձնարարականի կատարման համար անհրաժեշտ է նշանակել լրացուցիչ համակատարողներ, ապա ստանալուց հետո՝ մեկ աշխատանքային օրվա ընթացքում ուղարկում է վերահասցեագրման՝ համապատասխան առաջարկով։
30. Եթե 1-ին կատարողը, ուսումնասիրելով հանձնարարականը, պարզում է, որ այն չի առնչվում ստորաբաժանման գործառույթներին, ապա, ստանալուց հետո՝ մեկ աշխատանքային օրվա ընթացքում, հիմնավորումներով ուղարկում է վերահասցեագրման այն պաշտոնատար անձին, ումից ստացել է հանձնարարականը։ Վերահասցեագրման առաջարկն ուսումնասիրելուց հետո անմիջական ղեկավարը /մակագրողը/ առաջարկն ընդունելու դեպքում հանձնարարականը ներկայացնում է վերահասցեագրման մակագրողին, չընդունելու դեպքում՝ կրկին մակագրում է։
31. Հանձնարարականը սահմանված ժամկետում կատարելու անհնարինության  դեպքում ստորաբաժանման ղեկավարը, հանձնարարականը ստանալուց հետո՝ մեկ աշխատանքային օրվա ընթացքում, հանձնարարականը տված պաշտոնատար անձին ներկայացնում է՝ հանձնարարականով նախատեսված ժամկետը երկարաձգելու մասին հիմնավոր առաջարկ, նշելով իր կողմից առաջարկվող վերջնաժամկետը: Հանձնարարականը տվողի կողմից  ներկայացված հիմնավորումները չընդունվելու դեպքում ժամկետը թողնվում է անփոփոխ։ Սահմանված ժամկետից հետո ներկայացված ժամկետի երկարաձգման առաջարկը համարվում է մերժված:
32. Հանձնարարականը համարվում է կատարված, եթե լուծված են փաստաթղթով բարձրացված բոլոր հարցերը կամ դրա վերաբերյալ տրվել է, ըստ էության պատասխան կամ լուծում, և դա ընդունվել է հանձնարարականը տվողի կողմից: Հանձնարարականը տվողի կողմից կատարումը չընդունվելու դեպքում, հանձնարարականը կատարողին վերադարձվում է չընդունման հիմնավորմամբ:
33. Ըստ անհրաժեշտության կառուցվածքային ստորաբաժանման ղեկավարը կարող է ավարտել մակագրված հանձնարարականի կատարման ընթացքը (տեղեկատվական բնույթ կրող, գործողություն չակնկալող հանձնարարականների դեպքում), Համակարգում նշելով ավարտման հիմնավորումը /հիմքերը/, և ինքն է պատասխանատվություն կրում դրանց ավարտման համար:
34. Յուրաքանչյուր տարի մտից փաստաթղթերի համարակալումը սկսվում է 1-ից, դրանց համարակալումն իրականացվում է Համակարգով։ 
35. Պալատում վարվում են Հայաստանի Հանրապետության օրենսդրությամբ սահմանված համապատասխան գրանցամատյաններ /թղթային և էլեկտրոնային/։ Պալատում վարվող գրանցամատյաններում փաստաթղթերի համարակալումը յուրաքանչյուր տարի սկսվում է 1-ից:
36. Դիմումների ընթացքին դիմումատուները կարող են հետևել առցանց նամակագրության  համակարգով (այսուհետ` առցանց համակարգ):
37. Համակարգում պահանջվող դիմումատուի (ֆիզիկական և իրավաբանական անձանց) անձնական տվյալները մուտքագրելուց հետո, համակարգը ձևավորում է 16 նիշանոց ծածկագիր, ինչը ծանուցմամբ ուղարկվում է նրան իր կողմից նշած փոստային կամ էլեկտրոնային հասցեին:
38. Նշված ծածկագիրն առցանց համակարգ մուտքագրելով՝ դիմումատուն կարող է  տեսնել իր դիմումի կարգավիճակը, տվյալ մարմնում դիմումի ստացման ամսաթիվը ու գրանցման համարը, դիմումին պատասխանելու համար նախատեսված ժամկետը, ինչպես նաև այն պաշտոնատար  անձի տվյալները, որին  կարող է դիմել հարցերի դեպքում:
39. Եթե դիմումատուին պատասխանվել է, ապա առցանց համակարգով դիմումատուն կարող է  տեսնել պատասխանի ամսաթիվը, պատասխանի համարը, պատասխանը և  կատարող պաշտոնատար անձի տվյալները, որին կարող է դիմել հարցերի դեպքում:
40. Պալատի պաշտոնական կայքի «Կապ» բաժնում ստացված, Վարչության կողմից վարվող՝ secretariat@armsai.am, ինչպես նաև Պալատի աշխատակիցների աշխատանքային էլեկտրոնային փոստերին ուղարկված հաղորդագրությունները մուտքագրվում են Համակարգ և դրանց ընթացք է տրվում սույն կարգով սահմանված ընթացակարգով: Պալատի աշխատակիցները պարտավոր են իրենց աշխատանքային էլեկտրոնային փոստերին ստացված նամակները, որոնց կապակցությամբ Պալատից որևէ գործողություն է ակնկալվում,  մեկ աշխատանքային օրվա ընթացքում ուղարկել secretariat@armsai.am էլեկտրոնային փոստի հասցեին՝ Համակարգում մուտքագրելու համար:
41. Հանրագրի հետ կապված հարաբերությունները կարգավորվում են «Հանրագրերի մասին» և «Հաշվեքննիչ պալատի մասին» օրենքներով և սույն կարգով:

42. Հաշվեքննիչ պալատի իրավական ակտերն են «Հաշվեքննիչ պալատի մասին» օրենքով սահմանված կարգով ընդունված որոշումները:
43. Հաշվեքննիչ պալատի որոշումների նախագծերի կազմման և շրջանառման կարգը սահմանված է Հաշվեքննիչ պալատի 2022 թվականի մայիսի 19-ի «Հաշվեքննիչ պալատի որոշման նախագծի կազմման և նիստի օրակարգում ներառելու առաջարկության ներկայացման կարգը հաստատելու մասին» N 134-Լ որոշմամբ։
44. Պալատի նախագահի կողմից նախագիծը օրակարգում ընդգրկելու համաձայնության դեպքում՝ նախագիծն անհրաժեշտ փաստաթղթերով ուղարկվում է գլխավորին քարտուղարին՝ հետագա ընթացքը սահմանված կարգով ապահովելու համար։
45. Նիստի ավարտից հետո՝  երկօրյա  ժամկետում, ընդունված որոշումները հեղինակների կողմից ներկայացվում են Պալատի նախագահին՝ հաստատման։ Օրենսդրությամբ սահմանված այն դեպքերում երբ Պալատի որոշումը պետք է ուղղարկվի այլ մարմին կամ հաշվեքննության օբյեկտ, նույն ժամկետում հեղինակների կողմից ստորագրման են ներկայացվում նաև ուղեկցող գրությունները։
46. Օրենսդրությամբ սահմանված հրապարակման ենթակա որոշումների հրապարակումը ապահովում են՝ Հաշվեքննիչ պալատի պաշտոնական և Հայաստանի Հանրապետության հրապարակային ծանուցումների azdarar.am պաշտոնական կայքերում, համապատասխանաբար՝ միջազգային կապերի համար պատասխանտու և փաստաթղթաշրջանառության կազմակերպման և իրականացման համար պատասխանատու ստորաբաժանումները։

47. Ներքին շրջանառության փաստաթղթերը (դիմումներ, զեկուցագրեր, կատարողականի գնահատման զեկուցագրեր, արձանագրություններ, հրամաններ, շրջաբերականներ, ներքին գրություններ և այլն) շրջանառվում են Համակարգի միջոցով։
48. Դիմումը փաստաթղթի տեսակը Համակարգում օգտագործվում է աշխատակիցների կողմից աշխատանքից ազատման, արձակուրդ ստանալու, աշխատավայրի մասին կամ վարձատրության վերաբերյալ կամ նմանատիպ այլ տեղեկանք ստանալու և անձնական բնույթի այլ խնդիրները ներկայացնելու համար։ Աշխատանքից ազատման դիմումը ներկայացվում է աշխատակցի կողմից ստորագրված և պատկերամուտով մուտքագրված տարբերակով, կամ էլեկտրոնային ստորագրությամբ հաստատված:
49. Հաշվեքննություն կամ ստուգում իրականացրած ստորաբաժանման ղեկավարը հաշվեքննության կամ ստուգման շրջանակներում, Համակարգում հաշվառում չստացած աշխատանքի կատարված ծավալի մասին, Համակարգով զեկուցագիր է ներկայացնում համապատասխան համակարգողին՝ հաշվեքննությունը կամ ստուգումը փաստացի ավարտելուց հետո՝ 3 աշխատանքային օրվա ընթացքում:
50. Գործուղված անձը (խմբի դեպքում՝ ղեկավարը) գործուղման ծախսերի զեկուցագիրն ստեղծում է գործուղման հրամանի «պատրաստել միջանկյալ գրություն» գործողությամբ, կցելով լրացված, ստորագրված և կնքված գործուղման վկայականի «PDF» տարբերակը (խմբի դեպքում՝ վկայականները), դրանց թղթային տարբերակը փոխանցելով ֆինանսական և հաշվապահական հաշվառման համար պատասխանատու ստորաբաժանմանը։
51. Գործուղված անձը (խմբի դեպքում ղեկավարը) գործուղման ընթացքում կատարված աշխատանքների մասին հաշվետվության զեկուցագիրն ստեղծում է գործուղման հրամանի «պատրաստել միջանկյալ գրություն» գործողությամբ, կցելով անհրաժեշտ նյութերը և հաստատման է ներկայացնում իր անմիջական ղեկավարին, վերջինս էլ, համակարգողի միջոցով («Ուղարկել հաստատման» կոճակով) ուղարկում է գործուղման հրամանը հաստատած պաշտոնատար անձին։
52.  Կատարողականի գնահատման զեկուցագիր փաստաթուղթը Համակարգում ստեղծվում է յուրաքանչյուր քաղաքացիական ծառայողի կողմից հաստատված աշխատանքային ծրագրի այն կետի համար, որի գնահատումը Համակարգով անհնարին է եղել։ Քաղաքացիական ծառայողը կատարողականի գնահատման զեկուցագիրը ներկայացնում է գնահատման անմիջական ղեկավարին։ Անմիջական ղեկավարը «գնահատել և ավարտել» գործողությամբ գնահատում և ավարտում է։
55.  Ներքին գրությունները ստեղծվում են Պալատի կառուցվածքային ստորաբաժանումների միջև տեղեկատվության փոխանակման, հանձնարարականների հաղորդման և այլ նպատակներով։ Տեղեկատվության փոխանակման նպատակով ստեղծվող ներքին փաստաթղթերի դեպքում, աշխատակիցն այն ստեղծում և ուղարկում է անմիջական ղեկավարին, վերջինս «Ներկայացնել այլ ստորաբաժանում» կամ «Ի տնօրինություն» գործողությամբ ուղարկում է հասցեատիրոջը /հասցեատերերին/:
56. Արձանագրություն փաստաթուղթը կազմվում է Պալատի նիստերի և խորհրդակցությունների վերաբերյալ: Պալատի նիստերի և խորհրդակցությունների ընթացքում կատարված առաջարկությունների և տրված հանձնարարականների իրազեկումն ապահովելու նպատակով՝ Վարչությունն հաստատված արձանագրությունն ուղարկում է հասցեատերերին կամ տեխնիկական համապատասխան միջոցների առկայության դեպքում՝ ապահովում է հասցեատերերին հասանելիությունը։
57. Հրաման փաստաթղթի տեսակը ստեղծվում է համապատասխան հիմքերի առկայության դեպքում՝ համաձայն սույն Կարգի 5-րդ մասի։
5. ՊԱԼԱՏԻ ՆԱԽԱԳԱՀԻ ԵՎ ԳԼԽԱՎՈՐ ՔԱՐՏՈՒՂԱՐԻ ՀՐԱՄԱՆՆԵՐԻ  ՆԱԽԱՊԱՏՐԱՍՏՈՒՄՆ ՈՒ ԴՐԱՆՑ  ՇՐՋԱՆԱՌՈՒԹՅՈՒՆԸ

58. Պալատի նախագահի կամ Գլխավոր քարտուղարի հանձնարարությամբ կամ իրավական ակտերով նախատեսված կամ սահմանված դեպքերում՝ կատարող ստորաբաժանման ղեկավարը կազմակերպում է հրամանի նախագծի նախապատրաստումը, անհրաժեշտության դեպքում՝ ստանալով նաև այդ հրամանի համար հիմք հանդիսացող փաստաթղթերը (օրինակ` դիմում, զեկուցագիր, տեղեկանք և այլ նյութեր):
59. Կատարող ստորաբաժանման ղեկավարը, վերջնաժամկետի նշմամբ, ինչը չի կարող գերազանցել Պալատի նախագահի կամ Գլխավոր քարտուղարի սահմանած վերջնաժամկետը, կամ տվյալ հրամանի նախապատրաստման համար Հայաստանի Հանրապետության օրենսդրությամբ նախատեսված ժամկետները, հանձնարարում է աշխատակցին նախապատրաստել հրամանի նախագիծը` առկայության դեպքում, փոխանցելով համապատասխան  փաստաթղթերը:
60. Կատարող ստորաբաժանման աշխատակիցը հրամանի նախագիծը՝  ձևաթղթի վրա հավաքած, մուտքագրում է Համակարգ և «ուղարկել հաստատման» գործողությամբ ներկայացնում է ստորաբաժանման ղեկավարին։ Վերջինս հրամանի նախագիծը համաձայնեցնում է համակարգողի, Իրավաբանական ստորաբաժանման ղեկավարի և գործառութային առնչություն ունեցող ստորաբաժանումների ղեկավարների հետ: Օտարերկրյա պետություններ գործուղման հրամանը նախապատրաստվում է անձնակազմի կառավարման գործառույթների համար պատասխանատու ստորաբաժանման կողմից և համաձայնեցվում է միջազգային կապերի համար պատասխանտու ստորաբաժանման ղեկավարի հետ։ Միջազգային գործուղման հրամանին կցվում է համապատասխան հրավերը ու թեկնածության մասին զեկուցագիրը։
61. Նույնաբովանդակ (տիպային) հրամանների նախագծերը, որոնք մեկ անգամ համաձայնեցվել են Իրավաբանական ստորաբաժանման հետ, հաջորդ յուրաքանչյուր անգամ համաձայնեցման չեն ներկայացվում։
62. Համաձայնեցման ներկայացված հրամանի նախագծի ուսումնասիրման համար ստորաբաժանմանը տրվում է առավելագույնը 4 աշխատանքային ժամ, իսկ առանձին դեպքերում՝ կատարող ստորաբաժանման ղեկավարի հիմնավորմամբ՝ մեկ աշխատանքային օր։ Սահմանված ժամկետում դիրքորոշում չներկայացվելու դեպքում՝ համաձայնեցման ներկայացրած ստորաբաժանման ղեկավարը, առանց տվյալ ստորաբաժանման կարծիքի, հրամանի նախագիծը ներկայացնում է հաստատման, նշելով համաձայնեցումը ստացված չլինելու փաստի մասին։
63. Համաձայնեցման գործընթացի ավարտից հետո ստորաբաժանման ղեկավարն այն «Ուղարկել հաստատման» գործողությամբ ներկայացնում է Գլխավոր քարտուղարին։ Վերջինս ստորագրում է հրամանը, կամ, եթե Պալատի նախագահի կողմից ստորագրման ենթակա հրաման է, «Ուղարկել հաստատման» գործողությամբ ներկայացնում է Պալատի նախագահի ստորագրմանը։
64. Համաձայնեցման ներկայացված հրամանի վերաբերյալ բացասական կամ չեզոք նշագրում կատարելու դեպքում Համակարգում պարտադիր կատարվում է  համապատասխան գրառում։
65. Հայաստանի Հանրապետության տարածքում գործուղումների կազմակերպման նպատակով ստորաբաժանման ղեկավարը, համակարգողի միջոցով, գործուղման օրվանից առնվազն 3 օր առաջ, զեկուցագիր է ներկայացնում Գլխավոր քարտուղարին կամ Պալատի նախագահին:  Պալատի անդամների, Պալատի նախագահի խորհրդականների, օգնականների գործուղման դեպքում գրություն է ներկայացվում է Պալատի նախագահին, Համակարգով այն տեղեկացնելով Գլխավոր քարտուղարին: Զեկուցագրում նշվում է գործուղման նպատակը (աշխատանքային ծրագիրը), գործուղվողի անունը, ազգանունը, պաշտոնը, գործուղման վայրը (մարզ, համայնք), օրերը։ Ստորաբաժանման ղեկավարների գործուղման դեպքում նշվում է նաև նրանց փոխարինող պաշտոնատար անձանց տվյալները։ Զեկուցագիրը կամ գրությունը մակագրվում է անձնակազմի կառավարման գործառույթների համար պատասխանատու ստորաբաժանման պետին։ Եթե տվյալ գործուղման մեկնում են տարբեր ստորաբաժանումների աշխատակիցներ, ապա զեկուցագիրը ներկայացնում է այն ստորաբաժանման ղեկավարը, որը ստացել է համապատասխան հանձնարարականը։
66. Անձնակազմի կառավարման գործառույթների համար պատասխանատու ստորաբաժանման կողմից նախապատրաստված գործուղման հրամանի նախագիծը համաձայնեցվում է ֆինանսական և հաշվապահական հաշվառման համար պատասխանատու ստորաբաժանման հետ։
67. Հրամանի հիման վրա ձևակերպված գործուղման վկայականը կազմում և գործուղվողին  է տրամադրում անձնակազմի կառավարման գործառույթների համար պատասխանատու ստորաբաժանումը։ Գործուղման վկայականները կնքվում են Պալատի կնիքով:
68. Հրամանները ստորագրվելուց հետո ուղարկվում են անձնակազմի կառավարման գործառույթների համար պատասխանատու ստորաբաժանում, վերջինս ապահովում է բաշխումը։
69. Աշխատակիցներին պարգևատրելու մասին հրամանները հաստատման են ներկայացվում Համակարգով, առանց կցելու պարգևատրման ցուցանիշներ պարունակող հրամանների հավելվածները։ Հավելվածները, ինչպես նաև դրանց կազմման համար ներկայացվող առաջարկները Համակարգ չեն մուտքագրվում՝ դրանց շրջանառությունը ապահովվում է թղթային եղանակով։
70. Յուրաքանչյուր տարվա համար հրամանների հաշվառումը uկuվում է տարեսկզբին առաջին համարով և ավարտվում է տարեվերջին վերջին համարով:
71. Պալատի նախագահի, Գլխավոր քարտուղարի հրամանների բաշխումն իրականացնում է անձնակազմի կառավարման գործառույթների համար պատասխանատու ստորաբաժանումը: 

6. ՊԱԼԱՏՈՒՄ ԱՐՁԱՆԱԳՐՈՒԹՅՈՒՆՆԵՐԻ ՎԱՐՈՒՄՆ ՈՒ ՊԱՀՊԱՆՈՒՄԸ

72. Պալատի նիստերի և Պալատի նախագահի հրավիրած խորհրդակցությունների արձանագրումն ապահովում է Վարչությունը։ Արձանագրման որակի ապահովման նպատակով, Պալատի նիստերը և խորհրդակցությունները՝ այլ հանձնարարության բացակայության դեպքում ձայնագրվում են, բացառությամբ Օրենքով պահպանվող գաղտնի տեղեկություններ պարունակող հարցերի քննարկման դեպքերի։
73. Պալատի նիստի արձանագրությունը կազմվում է օրակարգում հարցերի քննարկման հաջորդականությամբ: Յուրաքանչյուր հարցի տակ նշվում է զեկուցողի պաշտոնը, անունը, ազգանունը, քննարկվող հարցի վերաբերյալ քվեարկության արդյունքը, և ընդունված որոշումը, ինչպես նաև հարցերի զեկույցների համառոտ և համապարփակ նկարագրությունը, տրված հարցերի և դրանց պատասխանների և կարծիքների համառոտ բովանդակությունը:
74. Արձանագրությունը հաստատում է նիստը նախագահողը կամ խորհրդակցությունը վարողը։ 
75. Արձանագրության առաքումն հասցեատերերին  իրականացնում է Վարչությունը: 
76. Արձանագրությամբ տրված առաջարկության կամ հանձնարարականի կատարումը ներկայացվում է «Պատրաստել միջանկյալ գրություն» գործողությամբ, «Զեկուցագիր» փաստաթղթի տեսակով։  Գրությունը հասցեագրվում է նիստը նախագահողին կամ խորհրդակցությունը վարողին։ Պալատի նախագահին ուղղված՝ հաշվեքննության աշխատանքներին վերաբերող հանձնարարականի կատարման մասին գրությունը, ներկայացվում է համապատասխան համակարգողի կողմից:
77. Պալատի նիստերի և խորհրդակցությունների ընթացքում տրված առաջարկությունների և հանձնարարականների կատարման համար սկզբնաժամկետ է համարվում նիստի օրվան հաջորդող աշխատանքային օրը, եթե այլ հանձնարարություն չի տրվել։
78. Նիստերի և խորհրդակցությունների արձանագրությունների համարակալումը, իրականացնում է Վարչությունը՝ Համակարգի միջոցով:

7. ԵԼԻՑ ՓԱՍՏԱԹՂԹԵՐԻ ՇԱՐԺՆ ՈՒ ԱՌԱՔՈՒՄԸ

79. Պալատում ելից գրություն ստեղծելու իրավունք ունի Համակարգում ընդգրկված յուրաքանչյուր աշխատակից։
80. Պալատում ելից գրությունները ստորագրում են` Պալատի նախագահը, Պալատի անդամները, Գլխավոր քարտուղարը՝ ըստ սույն կարգով սահմանված ենթակարգության և գրության բովանդակությանը համապատասխան գործառույթի վերաբերելիության:
81. Ելից գրությունը պատրաստվում է հետևյալ ենթակարգությամբ.
1) Հանրապետության նախագահին, վարչապետին, Ազգային ժողովի նախագահին, փոխվարչապետերին, Հանրապետության նախագահի, վարչապետի, Ազգային ժողովի (բացառությամբ Պալատի կենտրոնական մասնաշենքի տեղակայումով պայմանավորված՝ տեխնիկական բնույթի խնդիրների, որոնց դեպքում գրությունները պատրաստվում են գլխավոր քարտուղարի անունից) և Սահմանադրական դատարանի աշխատակազմերի ղեկավարներին, պետական կառավարման համակարգի մարմինների և հանրային իշխանության այլ մարմինների ղեկավարներին (բացառությամբ՝ պետական մարմնի համակարգում գործող պետական մարմնի ղեկավարների), Երևանի քաղաքապետին, ինչպես նաև միջազգային կազմակերպությունների և օտարերկրյա պետությունների բարձրագույն հաշվեքննիչ մարմինների ղեկավարներին ուղղվող գրությունները պատրաստվում են Պալատի նախագահի անունից, իսկ նրա բացակայության դեպքում՝ պարտականությունները կատարող պաշտոնատար անձի անունից,
2) հաշվեքննության և դրա շրջանակներում իրականացվող ստուգման գործընթացներին վերաբերող գրությունները (այդ թվում՝ հաշվեքննության կամ ստուգման առաջադրանքները, ընթացիկ եզրակացությունը հաստատելու մասին Պալատի որոշումները, հաշվեքննության արձանագրությունը, Հայաստանի Հանրապետության համայնքների ղեկավարներին (բացառությամբ՝ Երևանի քաղաքապետի), հաշվեքննության կամ ստուգման օբյեկտներին ուղարկելու համար ուղեկցող գրություները) պատրաստվում են հաշվեքննություն և ստուգում իրականացնող ստորաբաժանման աշխատանքները համակարգող Պալատի անդամի, կամ Պալատի նախագահի անունից՝ պահպանելով սույն կետի 1-ին ենթակետով սահմանված դրույթները։
82. Վարչությունում իրականացվում է Պալատի նախագահի, Պալատի անդամների և Գլխավոր քարտուղարի կողմից ստորագրված ելից փաստաթղթերի ձևակերպումը և առաքումը:
83. Իրավաբանական ստորաբաժանման հետ համաձայնեցվում են Պալատի նախագահի կամ Գլխավոր քարտուղարի կամ Հաշվեքննիչ պալատի համապատասխան որոշմամբ լիազորված Պալատի անդամի անունից կնքվելիք քաղաքացիաիրավական պայմանագրերի, հուշագրերի, համաձայնագրերի նախագծերը։
84. Համաձայնեցման ներկայացված ելից գրության ուսումնասիրման համար յուրաքանչյուր ստորաբաժանման տրվում է առավելագույնը 4 աշխատանքային ժամ, իսկ առանձին դեպքերում՝ ստորաբաժանման ղեկավարի հիմնավորմամբ՝ մեկ աշխատանքային օր։ Սահմանված ժամկետում դիրքորոշում չներկայացնելու դեպքում համաձայնեցման ներկայացրած ստորաբաժանման ղեկավարը, առանց տվյալ ստորաբաժանման կարծիքի, գրության նախագիծը ներկայացնում է հաստատման՝ նշելով համաձայնությունը չստանալու փաստի մասին։
85. Ելից գրության վերաբերյալ բացասական կամ չեզոք նշագրում  կատարելու դեպքում Համակարգում պարտադիր համապատասխան հիմնավորում պարունակող գրառում է կատարվում։
86. Կատարողը ելից փաստաթղթի նախապատրաստման ընթացքում լրացնում է  Համակարգով պահանջվող տեղեկությունը: Փաստաթղթի տվյալներում՝ «Անվանումը» դաշտը պետք է պարունակի նյութի համառոտ բովանդակությունը և դրա առանձնահատկությունները՝ այն տրամաբանությամբ, որ հնարավոր լինի հետագայում Համակարգի որոնողական գործիքների միջոցով հայտնաբերել դա։
87. Կատարող ստորաբաժանման ղեկավարը ելից փաստաթուղթը, ուղարկում է հաստատման համակարգողին։ Վերջինս հավանության դեպքում, հաստատում է` եթե գրությունը պատրաստված է իր անունից, կամ հաստատման է ներկայացնում Պալատի նախագահին կամ գլխավոր քարտուղարին:
88. Ելից փաստաթուղթը ստորագրվելուց հետո ուղարկվում է Վարչության պետին՝ առաքումն ապահովելու համար:
89. Եթե էլեկտրոնային ստորագրությամբ ելից փաստաթուղթն առաքվում է թղթային տարբերակով, ապա էլեկտրոնային ստորագրությամբ փաստաթղթի թղթային տարբերակը պետք է վավերացվի Վարչության կնիքով:
90. Ելից փաստաթղթի համարը կազմված է ստորագրողին տրվող պայմանանիշից, հավաքն իրականացնող ստորաբաժանման կամ պաշտոնատար անձի պայմանանիշից, հերթական համարից և տարեթվից:
91. Ելից գրության մեջ կատարողը լրացնում է Համակարգի կողմից տրված ելից համարը։ Ելից գրության ստորագրության էջի /որ էջի վրա, որ ստորագրում է համապատասխան պաշտոնատար անձը/ ներքևի ձախ մասում (ձևանմուշում նախատեսվում է) նշվում է կատարողի անուն ազգանունը և հեռախոսի համարը (GHEA Grapalat տառատեսակով, 8 տառաչափով)։ 
92. Փոստով կամ սուրհանդակային ծառայության միջոցով թղթային առաքվող ելից գրությունների ցուցակները կազմվում և պահվում են Վարչությունում:
93. Բոլոր ելից գրությունները, հրամանները, արձանագրությունները, տեղեկանքները, զեկուցագրերը և այլն կազմվում են «Գրապալատ» /«GHEA Grapalat»/ տառատեսակով, տառերի չափսը ընտրվում է «12», միջտողային հեռավորությունը՝ 1.5, էջի տեսանելիության չափսը՝ 100%: Գրությունում հասցեատիրոջ տվյալների լրացման դաշտի բոլոր բառերը՝ պաշտոնը, «ՊԱՐՈՆ» կամ «ՏԻԿԻՆ» բառերը, անունը և ազգանունը գրվում են մեծատառերով։ Մեծատառերով են գրվում նաև ստորագրման մասում «ՀԱՐԳԱՆՔՈՎ» բառը և ստորագրողի անունը ու ազգանունը։ Տեքստային մասը շարադրվում է ընդհանուր կանոններով։ Ստորագրման ենթակա փաստաթղթերը կցվում են «docx» ձևաչափով։ Կցվող առդիր նյութերի անվանումները համապատասխանում են դրանց  բովանդակությանը և բաղկացած են լինում մեկ կամ առավելագույնը երկու հայատառ գրված բառերից։ Ստորագրման ներկայացվող ելից էլեկտրոնային փաստաթղթին տրվում է «Ստորագրման ենթակա» անվանումը։

8.  ՊԱԼԱՏԻ ԱՇԽԱՏԱԿԻՑՆԵՐԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐ ԳՈՐԾՈՒՂՈՒՄՆԵՐԻ ՁԵՎԱԿԵՐՊՈՒՄԸ

94. Պալատին հասցեագրված օտարերկրյա պետություններ գործուղումների հրավերները, անկախ դրանց ստացման ձևից /պաշտոնական գրություն, էլեկտրոնային փոստ, առձեռն/, Վարչության կողմից գրանցվում են Համակարգում և ներկայացվում Պալատի նախագահին: Օտարալեզու հրավերները, նախքան Համակարգում գրանցելը թարգմանվում են հայերեն:
95. Ստացված հրավերները Պալատի նախագահի կողմից տրամադրվում են  միջազգային կապերի համար պատասխանատու ստորաբաժանմանմանը և այն պաշտոնատար անձանց կամ ստորաբաժանումներին ում գործառույթի հետ առնչվում է հրավերի թեման՝ թեկնածուներ ներկայացնելու համար։
96. Թեկնածուների վերաբերյալ առաջարկությունները երկօրյա ժամկետում  ներկայացվում են միջազգային կապերի համար պատասխանատու ստորաբաժանման ղեկավարին։
97. Հրավերում նշված վերջնաժամկետից առնվազն 10 աշխատանքային օր առաջ, կամ դրա անհնարինության դեպքում՝ ողջամիտ կարճ ժամկետում, միջազգային կապերի համար պատասխանատու ստորաբաժանման ղեկավարը Պալատի նախագահին Համակարգով զեկուցագիր է ներկայացնում, որտեղ նշվում է․ 
1) հրավիրող կողմը,
2) գործուղման վայրը և ժամանակահատվածը,
3) գործուղման նպատակը,
4) միջոցառման հակիրճ նկարագիրը,
5) միջոցառմանը Պալատի մասնակցության նպատակահարմարությունը,
6) առաջարկների հիման վրա ամփոփված թեկնածուների ցանկը (հիմնավորումներով),
7) միջոցառմանը տվյալ անձի /կամ անձանց/ մասնակցության նպատակահարմարությունը` համապատասխան հիմնավորմամբ,
8) գործուղվողի կողմից զեկույց ներկայացնելու անհրաժեշտությունը,
9) գործուղվողի կողմից որոշում ընդունելու կամ քվեարկելու համար լիազորագրի անհրաժեշտությունը, 
10) ակնկալվող արդյունքները,
11) միջոցառման աշխատանքային լեզուն,
12) գործուղման հետ կապված ծախսերի ֆինանսավորման աղբյուրը:
98. Հրավերով, թեկնածուի առաջադրման մասին պաշտոնական գրության պահանջի դեպքում, այն ստորագրվում է Պալատի նախագահի կողմից։
99. Միջազգային կապերի համար պատասխանտու ստորաբաժանումն ապահովում է արտասահմանյան գործուղումների ձևակերպման ամբողջ գործընթացը, գործուղումների հետ կապված անհրաժեշտ պաշտոնական գրությունների և փաստաթղթերի նախապատրաստումը (մասնակցի վերաբերյալ հրավիրող կողմին և/կամ Հայաստանի Հանրապետության արտաքին գործերի նախարարություն ուղղվող գրություն, արտոնագրեր ստանալու հետ կապված նամակագրություն Հայաստանի Հանրապետության արտաքին գործերի նախարարության կամ համապատասխան երկրի դեսպանության հետ, էլեկտրոնային փոստով անհրաժեշտ պաշտոնական նամակագրություն, այլ պաշտոնական գրություններ):
100. Գործուղումից վերադառնալուց և աշխատանքի ներկայանալուց հետո եռօրյա ժամկետում, գործուղված աշխատակիցը պարտավոր է ներկայացնել հաշվետվություն գործուղման հետ կապված ծախսերի վերաբերյալ` կցելով ծախսերը հիմնավորող փաստաթղթերը: Հրավիրող կողմի միջոցներից գործուղման ծախսերի ամբողջությամբ հատուցման դեպքում՝ աշխատակիցը գործուղման հետ կապված ծախսերի վերաբերյալ հաշվետվություն չի ներկայացնում։ Գործուղումից վերադառնալուց և աշխատանքի ներկայանալուց հետո՝ հինգ աշխատանքային օրվա ընթացքում, աշխատակիցը ներկայացնում է գործուղման վերաբերյալ հաշվետվություն՝ օրենսդրությամբ սահմանված ձևով: Սույն կետում նշված հաշվետվությունները ներկայացվում են գործուղման անհատական իրավական ակտն ընդունող պաշտոնատար անձին։
101. Երկու կամ ավելի աշխատակիցների գործուղման դեպքում, պատվիրակության անդամների կողմից հաշվետվությունը կազմվում է համատեղ և ստորագրվում է պատվիրակության բոլոր անդամների կողմից: Գործուղման մասին հաշվետվությունները մակագրվում են միջազգային կապերի համար պատասխանտու ստորաբաժանման և անձնակազմի կառավարման գործառույթների համար պատասխանատու ստորաբաժանման ղեկավարներին, ինչպես նաև գործուղվածի անմիջական ղեկավարին ու համակարգողին (առկայության դեպքում):
102. Պալատի աշխատակիցների օտարերկրյա պետություններ գործուղումների մասին հրամանները տրվում են իրավասու պաշտոնատար անձի անհատական իրավական ակտի հիման վրա։ Առանց հաստատված գործուղման հրամանի արգելվում է գործուղման մեկնելը։




9. ՓԱUՏԱԹՂԹԵՐԻ ՊԱՀՊԱՆՈՒՄՆ ՈՒ ԱՐԽԻՎԱՑՈՒՄԸ

103. Համակարգում ներառված ցանկացած փաստաթղթի գործողության ընթացքն ավարտվելուց հետո, փաստաթուղթը պահպանվում՝ արխիվացվում է Համակարգում երեք տարի ժամկետով։
104. Ըստ Համակարգից օգտվելու հասանելիության, օգտվողը կարող է մտից կամ ելից համարների միջոցով գտնել տվյալ փաստաթուղթը։
105. Երեք տարին լրանալուց հետո, Համակարգում պահպանված բոլոր փաստաթղթերը էլեկտրոնային տարբերակով փոխանցվում են արխիվ, որտեղ դրանք պահվում են յոթը տարի ժամկետով։
106. Թղթային փաստաթղթերը օրենսդրությամբ սահմանված պահպանման ժամկետների ընթացքում, պահվում են ստորաբաժանումներում, որից հետո հանձնվում են Պալատի արխիվ:
107. Թղթային տարբերակով ստացված փաստաթղթերը պահվում են Վարչությունում։ Յուրաքանչյուր տարվա ավարտից հետո, մեկամսյա ժամկետում դրանք հանձնվում են Պալատի արխիվ։

